b'\n_START_ARTICLE_\nVillarreal CF\n_START_PARAGRAPH_\nVillarreal Club de F\xc3\xbatbol je \xc5\xa1panski nogometni klub iz mesta Vila-real. Ustanovljen je bil 10. marca 1923 in trenutno igra v La Ligi, 1. \xc5\xa1panski nogometni ligi._NEWLINE_Na doma\xc4\x8dih tleh je bil Villarreal enkrat podprvak (2007/08) La lige, podprvak druge lige (2012/13), dvakratni podprvak druge B lige (1987/88, 1991/92]] ter enkratni prvak tretje lige (1970). V evropskih tekmovanjih pa je bil dvakratni udele\xc5\xbeenec Lige prvakov (2005/06, 2007/08), petkratni udele\xc5\xbeenec Evropske lige (2006/07, 2009/10, 2010/11, 2014/15, 2015/16) in dvakratni prvak Pokala Intertoto (2003, 2004). Najve\xc4\x8dji uspeh Villarreala v Ligi prvakov je bil prav v debitantski sezoni, ko je pri\xc5\xa1el do polfinala, kjer pa ga je izlo\xc4\x8dil angle\xc5\xa1ki Arsenal._NEWLINE_Villarrealov doma\xc4\x8di stadion je Estadio de la Cer\xc3\xa1mica, ki sprejme 24.890 gledalcev. Barva dresov je rumena. Nadimek nogometa\xc5\xa1ev pa je El Submarino Amarillo (Rumena Podmornica).\n_START_SECTION_\nRivalstvo\n_START_PARAGRAPH_\nVillarreal ima rivalstvo s Castell\xc3\xb3nom in Valencio. Prvi zaradi geografskih razlogov, saj sta oba kluba iz province Castell\xc3\xb3n; drugi pa zaradi dejstva, da sta skupaj najbolj uspe\xc5\xa1na nogometna kluba v Valencijski skupnosti. Dvoboji med Villarrealom in Valencio se imenujejo Derby de la Comunitat\n_START_SECTION_\nZanimivost\n_START_PARAGRAPH_\nNadimek Rumena Podmornica je klub dobil po rumenih dresih ter po dejstvu, da je z ekipo nizkega profila v zadnjem desetletju izzval ve\xc4\x8dje klube, kot so Barcelona, Real Madrid in Valencia na napad na lovorike. Zaradi uspehov v zadnjem obdobju je bil Villarreal ozna\xc4\x8den za majhen, a uspe\xc5\xa1en klub.'